Louise Frevert (DF), 2003-01-29:
Socialdemokraternes forslag til lov om ændring af lov om statens voksenuddannelsesstøtte med udvidet adgang til forberedende voksenundervisning og ordblindeundervisning synes vi i Dansk Folkeparti umiddelbart lyder usædvanlig positivt.
Der er dog en del uafklarede punkter, som vi har vanskeligt ved at forholde os til, idet forslaget umiddelbart indebærer en stor økonomisk konsekvens, da merudgiften for amterne ifølge Socialdemokraterne vil være 6 mio. kr. årlig.
Er det ideen, at Socialdemokraterne efter fremsættelsen af dette lovforslag, hvis det skulle blive vedtaget, vil lade amterne betale for dette?
Vi er jo med i en finanslovaftale og er trods alt bundet af nogle økonomiske fordringer, der gør, at man ikke bare har penge fra et tagselvbord, Det vil sige, at vi må holde os inden for rammerne.
Til gengæld er vi meget opmærksomme på, at der kan være nogle problemer, specielt når vi taler om de svage grupper.
Vi mener, at dette lovforslag blander nogle ting sammen i stedet for at dele tingene op mere specifikt.
Vi taler om voksne faglærte, og her tales der kun om beskæftigede, som har en uddannelse, og som ikke er de store læsere, men som alligevel har været ude på arbejdsmarkedet, er uddannede og ikke har haft nødig at kunne læse optimalt.
Man må gå ud fra, at hvis de har en uddannelse, er de ikke på trin 1 i ordblindeundervisning, men har været igennem læsetræning og behøver ikke ordblindeundervisning, for det har de været igennem, hvis de er ordblinde.
Men de kan være læsesvage, og dér vil SVU kunne gøre sig gældende. Desuden har vi FVU, som man kan tage i fritiden, hvis det er det, man har behov for. En anden gruppe, som Socialdemokraterne taler om, er de unge under 25 år, som også enten har dårlige læsefærdigheder eller er ordblinde, og dér kan man sige, at en uddannelse vil være anbefalelsesværdig sammen med erhvervskompetence.
Disse unge mennesker har adgang til SU, når de er under 25 år, uagtet om de har en uddannelse eller ej. Det, som jeg tror er vigtigt, er at få belyst mulighederne i grunduddannelsen, og vi vil gerne have belyst omfanget af det problem, som Socialdemokraterne skitserer, og som koster amterne 6 mio. kr. Hvor mange ordblinde har behov for supplerende undervisning i disse to grupper: gruppen af faglærte og gruppen af unge under 25 år?
Sagt på en anden måde: Hvor stort er behovet for supplerende undervisning, som disse grupper ikke har adgang til i dag?
Vi mener ikke, at den opgørelse, Socialdemokraterne opstiller i forslaget, tydeliggør problemet.
Derfor vil vi gerne have forklaret i et notat fra ministeren, hvordan man helt præcist kan gå ind og lave beregninger på disse grupper, og hvad ministerens opfattelse er af de økonomiske konsekvenser.
Dog har jeg nu erfaret, at ministeren mener, at det vil koste mindst 80 mio. kr., hvis man skal effektuere Socialdemokraternes forslag.
Det er meget afgørende, at manglende læsefærdigheder ikke må bremse for en uddannelse, og derfor vil vi på trods af alt gå ind i en åben debat under udvalgsbehandlingen, da der eventuelt kan blive nye muligheder for at komme et problem til livs, som er skitseret i lovforslaget, og som vi har forståelse for skal løses, hvis det er så omfattende, som Socialdemokraterne beskriver det.
Derfor er jeg glad for, at ministeren har tilkendegivet at ville se på problemerne.